
Nyilvános ülésen tárgyalandó!



Napirend száma:

Képviselő-testület
2021. december 16-i ülésére


Tisztelt Képviselő-testület!


Tárgy: Kormányrendelet miatti alkotmányjogi panasz

I. Előzmények
A 436/2021. (VII. 16.) és 620/2021. (XI. 8.) Kormányrendelet a 190 és a 419-es jelű tömbök egyes telkeire építési szabályokat állapítanak meg.
A Kormányrendeletek az építési törvényben előírt településterv, tervezői jogosultság, hatástanulmányok, egyeztetési eljárás és partnerségi véleményezés nélkül alkotta meg az építési paraméterekről szóló szabályokat.
A Kormány - a Magyarország helyi önkormányzatairól szóló 2011. évi CLXXXIX. sarkalatos törvénnyel - az Önkormányzathoz telepített településrendezési feladatkört vonja el és a rendeletet úgy hozta, hogy azzal megsértette az Alaptörvényt. Az önkormányzati feladat- és hatáskört nem sértheti Kormányrendelet (Magyarország Alaptörvénye 15. cikk (1) bekezdés).
A Városliget kiemelt ingatlanfejlesztés ellen a civil és szakmai szervezetek nagy számban tiltakoztak (pl. Magyar Tudományos Akadémia Művészettörténeti Tudományos Bizottsága, Magyar Tájépítész Szövetség, Műkritikusok Nemzetközi Szövetsége (AICA), Magyar Urbanisztikai Társaság, Magyar Építész Kamara Táj- és Kertépítészeti Tagozata, Közgyűjteményi és Közművelődési Dolgozók Szakszervezete, Magyar Építész Kamara, Magyar Környezetvédelmi Egyesület, Építészek, Mérnökök, Képzőművészek Egyesülete, Greenpeace Magyarország, Levegő Munkacsoport stb.). A számtalan további kezdeményezés közül kiemelve Angyalföld Önkormányzata, a „STOP Kiemelt beruházások” civilszervezet és a „Huszonkettesek” építészcsoport tiltakozásai után Zuglónak is időszerű kiállnia a magánérdekekre szabott, közérdeket semmibe vevő, a helyi lakosságnak káros, az önkormányzatnak nagy vagyoni hátrányt okozó kiemelt magánberuházások ellen.

II. Vélemények
Főépítész véleménye: Az előterjesztésben szereplő hivatkozások és adatok helytállóak.
A Kormányrendelet ütközhet a településrendezési (és a közterület-alakítás) önkormányzati hatáskörrel, feladatkörrel. Mötv. „ 13. § (1) A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: 1. településfejlesztés, településrendezés; 2. településüzemeltetés (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása)…” és Magyarország Alaptörvénye: A Kormány 15. cikk: „(1) A Kormány a végrehajtó hatalom általános szerve, amelynek feladat- és hatásköre kiterjed mindarra, amit az Alaptörvény vagy jogszabály kifejezetten nem utal más szerv feladat- és hatáskörébe.”
Az építési törvény (Étv.) alapján a településrendezéshez kötelező tervet készíteni, mely tervezői jogosultsághoz kötött. Étv. 3. § (1) „Az épített környezet alakítását és védelmét: a) a jogszabályokkal összhangban álló településterv és építészeti-műszaki dokumentáció alapján…”
A településrendezés kötelező kelléke az egyeztetés, az eljárás és a nyilvánosság bevonása. Étv. „3. § (1) Az épített környezet alakítását és védelmét: a) a jogszabályokkal összhangban álló településterv és építészeti-műszaki dokumentáció alapján,… d) a résztvevők együttműködésével kell megvalósítani. (2) Az épített környezet alakítása és védelme során a közérdekű intézkedéseket és döntéseket megelőzően, illetőleg azok végrehajtása során biztosítani kell a nyilvánosságot és a közösségi ellenőrzés lehetőségét az e törvényben és más jogszabályokban meghatározott módon. Gondoskodni kell az érdekelt természetes személyek, jogi személyek és jogi személyiség nélküli szervezetek megfelelő tájékoztatásáról, és lehetőséget kell adni részükre véleménynyilvánításra és javaslattételre.”


Jogi Főosztály véleménye: az előterjesztésben közölt adatok, egyéb információk alapján az előterjesztéshez jogi észrevételt nem tesz.

Kérem a Tisztelt Képviselő-testületet, az előterjesztés megtárgyalására és az 1. mellékletben foglalt határozati javaslat elfogadására.

III. Bizottsági vélemények
Az előterjesztést a Jogi és Ügyrendi Bizottság tárgyalja.

IV. Döntési javaslat
Budapest Főváros XIV. Kerület Zugló Önkormányzata Képviselő-testülete elfogadja a …/2021. (… …) önkormányzati határozatát az előterjesztés 1. számú mellékletét képező tartalommal.: 

A határozati javaslat elfogadása a Magyarország helyi önkormányzatairól szóló 2011. évi CLXXXIX. törvény 42. § és 50. §-ai alapján egyszerű szótöbbséget igényel.

Budapest, 2021. december 6.    


                                                                                                               Victora Zsolt
önkormányzati képviselő    


Mellékletek:
1. melléklet: határozati javaslat 
2. melléklet: sajtóközlemény

1. melléklet 123-743/2021. előterjesztéshez

Budapest Főváros XIV. Kerület Zugló Önkormányzata Képviselő-testülete
../2021. (…..) önkormányzati határozata

Budapest Főváros XIV. Kerület Zugló Önkormányzata Képviselő-testülete úgy dönt, hogy a 436/2021. (VII. 16.) és 620/2021. (XI. 8.) Kormányrendeletek ellen
· kifejezi tiltakozását, mert azok a zuglóiak érdekeit figyelmen kívül hagyó építési szabályokat írnak elő,
· felkéri a Polgármestert, hogy
· a 2. melléklet szerinti sajtóközleményt jelentesse meg legalább a Zuglói Lapokban, a zuglo.hu honlapon és a kerületi facebook oldalon,
· a 2. melléklet szerinti nyilatkozat - petíciós aláírásával való - támogatására kérje fel Zugló lakosságát,
· készíttessen alkotmányjogi panaszt és azt terjessze elő a következő képviselő-testületi ülésen, és
· tárja fel az összes jogi és nem jogi, érdemi és jelképes önkormányzati további lehetőségeket – a Csömöri úti és az Ajtósi Dürer sori kiemelt fejlesztések elleni – fellépésre, azokról számoljon be a következő rendes ülésen.

Felelős: Polgármester (Jegyző útján)
Határidő: folyamatos




2. melléklet 123-743/2021. előterjesztéshez

Zugló Képviselő-testületének sajtóközleménye a kiemelt beruházássá nyilvánított ingatlanfejlesztésekről
Sajnos - az országos átlagot is messze meghaladó számban - rendszeressé vált Kerületünkben, hogy magántulajdonú ingatlanokra tervezett (elsősorban iroda, lakás) beruházásokat is nemzetgazdasági szempontból kiemelt jelentőségű üggyé nyilvánítanak és az építtető magánérdeke szerinti építési szabályokat állapítanak meg, felülírva a kerületi lakosok érdekeit.
A XIV. kerületi 190-es jelű (a Lőcsei út – Bosnyák utca – Bosnyák köz – Rákospatak utca – Csömöri út által határolt) tömbben – a Korm. rendelet 6/R. § (1) bekezdésében és a 2. mellékletben foglalt táblázat B:32 mezőjében hibásan szereplő, de az 5. mellékletben - megjelölt 31267/132, 31267/133, 31267/134, 31267/135 és 419-es jelű (a Ajtósi Dürer sor – Cházár András utca – Abonyi utca – Zichy Géza utca által határolt) tömbben – a 2. mellékletben foglalt táblázat B:33 mezőjében - megjelölt 32707/1, 32707/2, 32707/3, 32707/4, 32707/5, 32707/6 és 32707/7 helyrajzi számú ingatlanok fejlesztését a 141/2018. (VII. 27.) Korm. rendelettel nemzetgazdasági szempontból kiemelt jelentőségű üggyé nyilvánították. A módosító (436/2021. (VII. 16.) és 620/2021. (XI. 8.) Kormány-) rendeletekkel több ponton felülírták Zugló Építési Szabályzatát, aminek következtében a korábbinál jóval nagyobb beépítettséggel, jóval magasabb épületeket, jelentősen csökkentett zöldfelület előírása mellett, rendeltetésre, funkcióra ás a parkolásra nézve korlátlanul lehet építkezni az ingatlanokon. Az eljárással a városfejlesztési, illeszkedési szempontokat és a környéken élők érdekeit semmibe veszik.
A Kormányrendelet leple alatt az - önkormányzattól a kormányhivatalba telepített - építési hatóság kiadta a bontási engedélyt az Ajtósi Dürer sor és Zichy Géza utca sarkán a fővárosi védettségű épület jelentős részének elbontására. A napokban jelentek meg az újabb azonnal végrehajtható bontási és építési engedélyek, melyekre az érintetteknek – ha észreveszik az ÉTDR felületen a hirdetményt – 5 napjuk van bírósághoz fordulni, aminek nincs halasztó hatálya.
A kormányrendeletekbe foglalt előírásokkal az épületek még hatalmasabbak lehetnek, településképi szempontból nem fognak illeszkedni a kialakult környezethez és nincsenek összhangban a városfejlesztési elképzelésekkel. A szabályok megváltoztatásával kisméretű, élhetetlen lakások lesznek kialakíthatók, tájolástól és homlokzati távolságoktól függetlenül. A zöldfelületi minimum csökkentésével a klímavédelmi szempontok nem érvényesülnek, az emberek egészsége kerül veszélybe. Azáltal, hogy az önkormányzat kezéből kivették a településképi véleményezés lehetőségét, nem biztosított az épületek környezethez való illeszkedése, sem a szabályok és előírások betartásának kontrollja sem. Egyértelmű, hogy a magántulajdonos beépítési elképzeléseire – még nagyobb, környezetébe egyáltalán nem illeszkedő beépítésre – szabva születtek meg a kormányrendelet módosítások és váltak kiemelt beruházássá a projektek.
Álláspontunk, hogy a döntések teljesen szakmaiatlanok, semmibe veszik Zugló Építési Szabályzatának előírásait, a városfejlesztési, illeszkedési szempontokat. A Kormány rendeleteivel kiszolgálja a befektetők érdekeit, a profitjukat maximalizálja a környék lakosaival szemben, a lakosság kárára.
Felszólítjuk a Kormányt, hogy
· a magánbefektetőkkel szemben a környéken élők érdekeit tekintsék elsődlegesnek, magántulajdonosok kérésére ne alkosson rendeleteket,
· helyezze hatályon kívül rendeleteit,
· a továbbiakban se vonja ki a hatályos - sarkalatos önkormányzati törvény feladat, hatáskörében hozott - kerületi építési szabályozás alól a beruházásokat,
· ne alkosson építési szabályokat - az építési törvény előírásaival szemben - településterv, településtervezői jogosultság, hatástanulmányok, egyeztetési eljárás és partnerségi véleményezés nélkül.
Felszólítjuk a - beruházás koordinációjára kijelölt Budapest Főváros Kormányhivatalát vezető - kormánymegbízottat, hogy az építési engedélyeket vonja vissza, illetve ne adjon ki újabbakat:
· mert nem készültek szabályos hatástanulmányok és részletes szakkérdés vizsgálatok,
· a helyiek érdekeit és a helyi rendeleteket figyelmen kívül hagyják,
· a hatalommal visszaélő, magánérdeket szolgáló jogalkotáson alapulóak,
· a beruházások szükséges fejlesztéseinek terhével az önkormányzati költségvetésnek nagy vagyoni hátrányt okoznak.
